Noten hospital bae i klosem outpatient seves
Wok blong muvum ol health seves i ko long ol clinic blong Luganville i stap hapen.
Sanma Public Health Manager, Vanua Sikon, i talem se ol seves olsem blong sik Non-Communicable Disis oli traem blong pasem i ko long ol clinic.
“Ol seves blong health we i stap long Northern Provincial Hospital bae yumi muvum i ko aot,” Mr Sikon i talem.
“Mo yumi alaoem hospital i ples blong dil nomo wetem COVID-19 mo ol emergency.”
Mr Sikon i talem se oli stap priperem tu ol isolation fasiliti blong manejem ol pipol we oli sik bigwan long COVID.
“Ol ofshoa aelan olsem Malo, Aore, Tutuba, yumi stap wok wetem ol 12 eria kaonsel blong Sanma blong kamap wetem ol tasfos,” Mr Sikon i talem.
“Oli stap wok wetem ol plan blong sabmitim mo bae mifala i luk hao mifala i save help blong oli kamap wetem ol komiti isolation senta. Bae blong plan ia hemi blong mifala i ko daon long komuniti mo ranem trening wetem ol tasfos ia long wanem nao ol seves we oli nid blong mekem long taem olsem. Hemia long hao oli save dil wetem sik ia taem i kasem komuniti mo hao oli save muvum wan sik man i kam long Northern Provincial Hospital sapos hemi sik bigwan.
“Naoia we mi stap toktok ia, wok i stap ko hed. ”
Mr Sikon i talem se vaccination fix site i stap ko hed long Niscol eria long Luganville.
“Yumi kat schedule i stap inples blong pipol long wan eria i save aksesem vaccine, ” Mr Sikon i talem.
“Mo semtaem tu aksesem ol esential seves blong alaoem ol nara koumiti blong tekem vaccine. Hemia blong limitim muvmen blong ol pipol.
Mr Sikon i talem se awenes i stap ko hed long ol wod blong Luganville Municipal Council blong pipol i save wanem hemi COVID-19 mo hao blong stap sef.
Sanma Provins i kat ova 40 kes naoia. Long las 24 haoa i kat 4 niu kes. Ol kes ia i kat long Showground, Northern Provincial Hospital, Sarakata, Solwei mo Chapius.
Minista blong Internal Affairs, Honoroble Ismael Kalsakau i talem oli stap wok wetem Ministry blong Finance mo Economic Management blong save rilisim ol funds kwiktaem blong ol pipol long Big Bay Coast, Big Bay Inland, Not mo West Coast Santo wetem sam pat blong Shefa blong tekem stik tru long ol eria kaonsel.
Mr Sikon i talem se bae oli wok wetem Agriculture Dipatmen blong mekem mobile maket mo salem ol kakae.
eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn